b'\n_START_ARTICLE_\nThat Thing Called Tadhana\n_START_SECTION_\nKaligiran\n_START_PARAGRAPH_\nItinuturing ng direktor na si Antoinette Jadaone ang That Thing Called Tadhana bilang kanyang "pangarap na proyekto" at inilarawan ito bilang "higit na sampung ta\xc3\xb3ng halaga ng mga kuwento ng pag-ibig, kabiguan, sakit, pait at pagtanggap." Ang pangunahing tauhan, si Mace ay unang nalikha noong 2014 habang ginagawa ni Jadaone ang pelikulang Relaks, It\'s Just Pag-Ibig; nagkaroon ng sandaling paglitaw (cameo appearance) ang tauhan sa nasabing pelikula subalit ito ay ginampanan ni Alessandra De Rossi sa halip na si Panganiban. Noong post-production na ng pelikula, sinubok ang pagkakaisa ng mga crew nang pinagbayad sila ng mga dayuhang tagapaglathala ng awiting nais nilang gamitin, ang Where Do Broken Hearts Go? ni Whitney Houston, ng halagang \xe2\x82\xb1220,000 para sa karapatan sa paggamit nito - subalit ang \xe2\x82\xb12 milyong badyet na inilaan sa kanila ng film festival ay nagamit na lahat. Kinalaunan, humingi ng tulong ang crew sa kanilang mga kaibigan upang mag-ambag ng \xe2\x82\xb1500 kada isa, kapalit nito ay mababanggit sila sa ending credits ng pelikula habang ipinakikita ang behind-the-scenes.\n_START_SECTION_\nBuod\n_START_PARAGRAPH_\nTinatanong ng pelikula ang "Saan nagtutungo ang mga pusong bigo?" (Where do broken hearts go?), at isinasalaysay ang kuwento ng isang babae, si Mace (Angelica Panganiban), na nahihirapang makalampas sa requirements ng bagahe ng paliparan sa Roma, Italya, at nakilala naman ang lalaking si Anthony Lagdameo (JM de Guzman), na siyang tumulong sa kanya. Parehong galing sa nabigong pag-ibig, isang nakatutuwang pagkakaibigan ang nabuo, na magdadala sa kanila sa Sagada upang tangkaing buuin ang nawasak na puso ng isa\'t-isa.'